USA-s Texase osariigis puhkes ühe restorani parklas tulevahetus rivaalitsevate motojõukude vahel, korra tagamiseks olid sunnitud tule avama ka politseinikud. Kokku sai surma 9 mootorratturit. Haavatuid on vähemalt 18 ning vahi alla on võetud vähemalt 192 inimest.
Vahejuhtum leidis aset Waco linnas, restorani Twin Peaks Sports Bar and Grill parklas, vahendasid BBC ja ERR-i teleuudised.
Politsei kinnitusel sai 8 inimest sündmuskohal surma ning üheksas suri hiljem haiglas - hukkunud olid motojõukude Bandidos ja Cossacks liikmed.
Tunnistajate kinnitusel meenutas parkla sõjatsooni ning korraga lasti umbes 30 tulirelvast. Osa kõrvalseisjad varjas ennast restorani külmkambris.
Politsei oli motojõukude kogunemisest juba enne teadlik ning seetõttu õnnestus neil reageerida suurte jõududega ning ühtegi hukkunut korrakaitsjate ridades pole.
Esialgsetel andmetel sai tüli alguse parkimiskohtade pärast. Alguses klaariti arveid rusikate abil, siis tulid käiku noad, ketid ja kaikad ning lõpuks otsustati tulirelvade kasuks.
"Tegu on ilmselt kõige võikama sündmuskohaga, mida ma oma 34-aastase karjääri jooksul olen näinud," nentis politsei pressiesindaja Patrick Swanton.
Võimuesindajate kinnitusel õnnestus neil oma sekkumisega ära hoida veelgi suurem veresaun. Kohapealt saadi kätte enam kui sada tulirelva.
Toimetaja: Allan Rajavee, Laur Viirand